་ལྷ། །དྲང་སྲོང་རྒྱལ་པོ་གདོན་གྱི་བདག །ཤར་ལྷོ་མེ་ལྷའི་ཚོགས་བཅས་ལ། །མཆོད་ཅིང་བསྟོད་དེ་ཕྱག་ཀྱང་འཚལ། །མཆོད་སྦྱིན་གཏོར་མ་འདི་སྣོམས་ལ། །རྣལ་འབྱོར་བདག་ཅག་འཁོར་བཅས་ལ། །ནད་མེད་ཚེ་དང་དབང་ཕྱུག་དང་། །དཔལ་དང་གྲགས་དང་སྐལ་པ་བཟང་། །ལོངས་སྤྱོད་རྒྱ་ཆེན་ཀུན་འགྲུབ་ཅིང་། །ཞི་དང་རྒྱས་ལ་སོགས་པ་ཡི། །ལས་ཀྱི་དངོས་གྲུབ་བདག་ལ་སྩོལ། །དམ་ཚིག་ཅན་གྱིས་བདག་ལ་སྲུངས། །དངོས་གྲུབ་ཀུན་གྱི་སྟོང་གྲོགས་མཛོད། །དུས་མིན་འཆི་དང་ནད་རྣམས་དང་། །གདོན་དང་བགེགས་རྣམས་མེད་པར་མཛོད། །རྨི་ལམ་ངན་དང་མཚན་མ་ངན། །བྱ་བྱེད་ངན་པ་མེད་པར་མཛོད། །འཇིག་རྟེན་བདེ་ཞིང་ལོ་ལེགས་དང་། །འབྲུ་རྣམས་འཕེལ་ཞིང་ཆོས་འཕེལ་དང་། །བདེ་ལེགས་ཐམས་ཅད་འབྱུང་བ་དང་། །ཡིད་ལ་འདོད་པ་ཀུན་འགྲུབ་ཤོག །ཨོཾ་ཨཱཿཧཱུྃ་པྲ་ཝར་སཏྐཱ་རཾ་ཨརྒྷཾ་པྲ་ཏཱིཙྪ་ཧཱུྃ་སྭཱ་ཧཱས་མཆོད་ཡོན་ཕུལ། གང་ཡང་བདག་བློ་རྨོངས་པ་ཡིས། །ཉེས་བྱས་ཅུང་ཟད་གང་བགྱིས་པ། །གང་ཕྱིར་ལུས་ཅན་སྐྱབས་ཡིན་ཕྱིར། །དེ་ཀུན་ཁྱེད་ཀྱིས་བཟོད་པར་རིགས། ཨོཾ་བཛྲ་སཏྭ་ཨཿ རང་གི་དོན་དང་གཞན་གྱི་དོན། །སྒྲུབ་བྱེད་སྲེག་བྱ་ཟ་བ་གཤེགས། །ཇི་བཞིན་དུས་སུ་ཚུར་སྤྱོན་ཞིང་། །བདག་གི་དངོས་གྲུབ་ཐམས་ཅད་སྒྲུབས། །ཨོཾ་ཨཱཿབཛྲ་མུཿ མེ་ལྷ་ཡེ་ཤེས་པ་རང་གི་གནས་སུ་གཤེགས། དམ་ཚིག་པ་མེ་འབར་བའི་རྣམ་པར་གྱུར། ཆོ་ག་རྒྱས་པའི་སྐབས་འོ་ཐུག་སྒྲུབ་པ་སྐབས་འདིར་བྱས་ལ་བསྔོ་སྨོན་དང་ཤིས་པ་བརྗོད་པ་བཅས་ཀྱིས་གྲུབ་བོ། །རྒྱས་པའི་སྦྱིན་སྲེག་ཁ་བསྒྱུར་སོགས་སྦྱིན་སྲེག་སྤྱི་འགྲོས་ལ་མཁས་པ་དག་གིས་ཆོ་ག་འདི་ལ་རིགས་འགྲེས་པས་ཆོག་གོ། ༈ རྩ་བའི་གསུམ་པ་ལྷ་དང་སྔགས་ཀྱི་ཕན་ཡོན་བསྟན་པ་ལ་གཉིས་ཀྱི་དང་པོ་ནི། སྤྱིར་ཉེས་པ་དང་རྒུད་པ་ཇི་སྙེད་པའི་རྩ་བ་སྒྲིབ་པ་ཡིན་ལ། དེ་དག་པར་གྱུར་ན་འདོད་པའི་དངོས་གྲུབ་ཚེགས་མེད་པར་འཐོབ་པ་ངེས་པ་ཉིད་དེ། གང་ཞིག་སྔགས་ལ་ཞུགས་པ་རྣམས་ཀྱིས་སྐྱེ་བ་ཐོག་མེད་ཀྱི་བྱས་བསགས་སྡིག་སྒྲིབ་སྦྱོང་བ་དང་། ཁྱད་པར་སྡོམ་པ་གསུམ་དང་འགལ་བའི་ཉེས་ལྟུང་། སྒོས་སུ་གསང་སྔགས་ཀྱི་དམ་ཚིག་རྩ་བ་དང་ཡན་ལག་བཅས་པར་འགལ་ཉམས་འདས་རལ་བྱུང་བ་གནོང་འགྱོད་དྲག་པོ་དང་ལྡན་པས་བཤགས་སྡོམ་བྱས་ནས་ལྟུང་བ་ལས་ལྡང་བའི་ཐབས་ལ་སྒོ་ཀུན་ནས་འབད་དེ་བརྩོན་པར་བྱ་དགོས་པའི་ཕྱིར་ན་དེའི་ཐབས་ཚུལ། ཐེག་པ་ཆེ་ཆུང་། རྒྱུད་སྡེ་ཕྱི་ནང་ཐམས་ཅད་ནས་བཤད་པ་བསམ་གྱིས་མི་ཁྱབ་ཀྱང་། གསང་སྔགས་ཀྱི་རྣལ་འབྱོར་ཀུན་གྱི་བླ་མར་གྱུར་པ་དཔལ་རྡོ་རྗེ་སེམས་དཔའི་སྒོམ་བཟླས་ལ་བརྟེན་པ་ནི་ཆེས་ཟབ་ཅིང་མཆོག་ཏུ་གྱུར་པ་ཡིན་ཏེ། དེའང་དོན་དམ་པར་དུས་གསུམ་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་མི་འཛད་པ་རྒྱན་གྱི་འཁོར་ལོ་གཅིག་ཏུ་འདུས་པའི་བདག་ཉིད་གསང་ཆེན་རིགས་གཅིག་ནི་དཔལ་རྡོ་རྗེ་སེམས་དཔའ་ཁོ་ནར་ངེས་པ་སྟེ། ཇི་སྐད་དུ། རྡོ་རྗེ་སྟོང་པ་ཉིད་ཀྱི་དངོས། །སེམས་དཔའ་སྲིད་པ་གསུམ་གྱི་བདག །ཅེས་གསུངས་པ་ལྟར་དཀྱིལ་འཁོར་རབ་འབྱམས་རྒྱ་མཚོའི་སྤྲོ་གཞིར་གྱུར་པས་རྒྱུད་དང་རིག་སྔགས་ཀྱི་སྦྱོར་བ་མཐའ་དག་རྩ་བ་འདི་ལ་བརྟེན་ཅིང་། འདིར་མ་འདུས་པའི་ལྷ་སྔགས་མེད་པར་མ་ཟད། རྣམ་པ་ཙམ་དུ་སྔོན་རྡོ་རྗེ་སེམས་དཔའ་ཉིད་ཀྱིས། གང་ཞིག་ང་ཡི་མིང་ཐོས་པ་ཙམ་གྱིས་མཚམས་མེད་དུཿཁའི་ལས་ལ་སྤྱོད་པ་དང་། སྔགས་ཀྱི་དམ་ཚིག་ཉམས་ཆག་ཞིག་རལ་གྱུར་ནས་རྡོ་རྗེའི་དམྱལ་བ་ཆེན་པོར་སྐྱེ་བའི་སྡིག་ལྟུང་སྒྲིབ་པ་ཅན་རྣམས་དེ་མ་ཐག་བྱང་ཞིང་དག་པར་གྱུར་ཅིག ཅེས་སྔོན་གྱི་སྨོན་ལམ་དང་ཞལ་བཞེས་ཁྱད་པར་འཕགས་པ་དང་། རྣམ་འཕྲུལ་བཀོད་པའི་ཡོན་ཏན་ཚད་མེད་པའང་། སངས་རྒྱས་ཀུན་གྱི་དགོངས་པ་འདུས་པའི་མདོ་ཆེན་པོ་ལས་གསང་བའི་བདག་པོའི་ཞལ་ནས། ད་ལྟ་མི་མཇེད་འདིར་སངས་རྒྱས་ཤཱཀྱ་ཐུབ་པ་ཇི་ལྟ་བ་བཞིན་དུ། འཇིག་རྟེན་སུམ་ཅུ་རྩ་དྲུག་གི་ཞིང་ན་ཐུབ་པ་ཆེན་པོ་རེ་རེ་ཡང་། རིགས་དྲུག་གི་གནས་སུ་མཚན་གྱི་རྣམ་གྲངས་སོ་སོར་གྲགས་པས་མཚོན་ཏེ། དུས་གསུམ་དུ་ཕྱོགས་བཅུའི་འཇིག་རྟེན་ནམ་མཁའི་མཐའ་ཀླས་པར་འཇིག་རྟེན་གྱི་སྒྲོན་མ་རྣམ་པར་བཀོད་པའི་སངས་རྒྱས་སུ་སྣང་ཞིང་། མཚན་དང་སྐུ་ཡི་རྣམ་འགྱུར་ཐ་དད་པ་སེམས་ཅན་ཐམས་ཅད་ཀྱི་བློ་དང་འཚམས་པར་སྣང་བ་དེ་ཐམས་ཅད་རྡོ་རྗེ་སེམས་དཔའ་གཅིག་པུའི་རྣམ་པར་རོལ་པའོ། །སངས་རྒྱས་དེའི་མཚན་གྱི་མཐའ་བརྗོད་པས་ནམ་ཡང་མཐར་མི་ཕྱིན་ནོ། །སངས་རྒྱས་རྡོ་རྗེ་སེམས་དཔའི་མཚན་གང་གིས་ཐོས་པ་དེས་རྒྱལ་བ་མང་པོ་ལ་སྔོན་དུ་བྱ་བ་བྱས་པ་ཡིན་ནོ། །རྡོ་རྗེ་སེམས་དཔའི་ཞིང་ཁམས་ཉིད་དུ་ངེས་པར་འབྱུང་བ་ཡིན་ནོ། །རྒྱལ་བ་རྣམས་ཀྱིས་བྱིན་གྱིས་བརླབས་པ་ཡིན་ནོ། །ཐེག་པ་ཆེན་པོར་ངེས་པར་འབྱུང་བ་དག་ཡིན་ནོ། །མངོན་པར་ཤེས་པ་དག་དང་ལྡན་པ་ཡིན་ནོ། །སངས་རྒྱས་ཀྱི་སྲས་སུ་ངེས་པ་དག་ཡིན་ནོ། །ལྷག་མཐོང་གི་མིག་དང་ལྡན་པ་དག་ཡིན་ནོ། །ཞེས་དང་། དེ་ཉིད་བསྡུས་པར། རྡོ་རྗེ་སེམས་དཔའི་མཚན་ཙམ་ཞིག །ལན་ཅིག་ཙམ་ཡང་བརྗོད་གྱུར་ན། །འདི་ནི་སྲུང་བ་རྟག་ཆེན་པོ། །སྐད་ཅིག་གིས་ནི་དངོས་གྲུབ་ཐོབ། །ཅེས་གསུངས་ཤིང་། ཆོས་ཉིད་བྱང་ཆུབ་ཀྱི་སེམས་རང་བཞིན་འོད་གསལ་ནམ་མཁའ་ལྟ་བུ་འཕོ་འགྱུར་མེད་པའི་རྡོ་རྗེ་དུས་གསུམ་གྱི་སངས་རྒྱས་ཐམས་ཅད་ཀྱི་སྙིང་པོ་ཉིད་ལ་རྡོ་རྗེ་སེམས་དཔའ་ཞེས་པའི་མཚན་དུ་བསྟན་པ་དེ་བཟུང་བས་སངས་རྒྱས་ཐམས་ཅད་ཀྱི་མཚན་བཟུང་བར་འགྱུར་བ་སོགས་རྒྱུད་སྡེ་རྒྱ་མཚོ་ལྟ་བུར་ལན་གཅིག་མ་ཡིན་པར་ཡང་ཡང་བསྔགས་པས་སྒོམ་ཞིང་སྒྲུབ་པ་ལྟ་ཅི་སྨོས་ཏེ། རྡོ་རྗེ་ཐེག་པའི་གསེབ་ལམ་ལས་གྲུབ་པ་བརྙེས་པའི་ཁྱུས་འཕགས་བོད་ཀྱི་ལྗོངས་དོག་པོར་བྱས་པ་དེ་དག་ཀུན་ཀྱང་དངོས་བརྒྱུད་ནས་ལྷག་པའི་ལྷ་མཆོག་འདི་ཁོ་ནའི་བྱིན་རླབས་ཀྱིས་བསྐྲུན་པ་ཤ་སྟག་གོ །གཉིས་པ་ནི། སྔ་འགྱུར་ཆོས་སྡེ་ཆེན་པོ་དྲི་མེད་བཤགས་པའི་རྒྱུད་ལས་དཔལ་རྡོ་རྗེ་སེམས་དཔའི་ཞལ་ནས། བདག་གིས་ཀྱང་བདེ་བར་གཤེགས་པ་ཐམས་ཅད་ཀྱི་ཐུགས་ཀྱི་ཡང་སྙིང་། ཉམས་ཆག་དང་རྟོག་སྒྲིབ་ཐམས་ཅད་སེལ་བར་བྱེད་པ་འདི་བརྗོད་ཀྱི། རྣལ་འབྱོར་པ་ཉམས་ཆག་དང་རྟོག་སྒྲིབ་ཅན་གསོག་འཇོག་དང་བག་ཆགས་ངན་པ་ཅན་ཁྱེད་རྣམས་ཉོན་ཅིག ཨོཾ་བཛྲ་ས་ཏྭ་ས་མ་ཡ༴ ཨ། འདི་དག་དུས་གཅིག་ལ་ལན་བརྒྱ་རྩ་བརྒྱད་བཟླས་ན་ཉམས་ཆག་ཐམས་ཅད་བསྐངས་ཏེ་ངན་སོང་གསུམ་དུ་ལྟུང་བ་ལས་ཐར་བར་འགྱུར་རོ། །རྣལ་འབྱོར་པ་གང་ཞིག་གིས་ཡི་དམ་དུ་བཅས་ནས་འདོན་ན། མི་དེ་ཚེ་འདི་ལ་དུས་གསུམ་གྱི་སངས་རྒྱས་ཐམས་ཅད་ཀྱི་སྲས་ཀྱི་དམ་པར་དགོངས་ནས་སྲུང་སྐྱོབ་མཛད་ལ། ཚེ་འཕོས་ནས་ཀྱང་བདེ་བར་གཤེགས་པ་རྣམས་ཀྱི་སྲས་ཀྱི་དམ་པ་ཉིད་དུ་གདོན་མི་ཟ་བར་འགྱུར་རོ། །ཞེས་གསུངས་ཤིང་། རྟ་མཆོག་རོལ་པའི་རྒྱུད་ལས། གསང་སྔགས་རྒྱལ་པོ་བླ་མེད་པ། །ལན་ཅིག་བརྗོད་པ་ཙམ་གྱིས་ཀྱང་། །སྡིག་པ་མ་ལུས་ཟད་བྱེད་ཅིང་། །ལས་རྣམས་མ་ལུས་འགྲུབ་པར་གསུངས། །ཞེས་དང་། དབང་མཆོག་རྒྱལ་པོའི་རྒྱུད་ལས། རྡོ་རྗེ་སེམས་དཔས་འདི་སྐད་གསུངས། །མཚམས་མེད་ཉེས་བྱས་རྣམ་སྨིན་བྱང་། །གསང་སྔགས་དམ་ཚིག་སོ་རུ་ཆུད། །མི་དགེ་ཕལ་ལ་སྨོས་ཅི་དགོས། །གང་ཞིག་ནད་ཀྱིས་ཉན་གྱུར་ཀྱང་། །སྡུག་བསྔལ་དེ་ལས་ངེས་པར་གྲོལ། །འགོ་བའི་ནད་རིམས་བྱུང་བའི་ཚེ། །བདག་ཉིད་ཡི་དམ་གསལ་བ་ཡིས། །སྙིང་པོ་འདི་བརྗོད་དེས་མི་ཚུགས། །གང་ཞིག་ངན་སྔགས་མཚོན་བརྡེག་ཀྱང་། །སྙིང་པོ་འདི་བརྗོད་རང་ལ་ལྡོག །དོན་གཉེར་ལམ་འགྲོ་འདི་བརྗོད་ན། །འཇིགས་པའི་དགྲ་ལས་ངེས་པར་གྲོལ། །གདོན་འཇིགས་བགེགས་ཀྱིས་འཚེ་བའི་ཚེ། །རིག་པ་འདི་བརྗོད་གདོན་དེ་འཇིལ། །སེམས་ཅན་གང་ཞིག་བུ་འདོད་ཀྱང་། །རིག་པ་འདི་ལས་རབ་དེ་ཟིན། །ཉོན་མོངས་དབུལ་ཞིང་ཕོངས་པས་ཀྱང་། །སྙིང་པོ་འདི་བརྗོད་རིན་ཆེན་རྙེད། །གང་ཞིག་འཁོར་སྡུད་འདི་བརྗོད་ན། །སྲིད་པ་གསུམ་ཡང་འཁོར་དུ་འདུ། །ཕྲིན་ལས་རྣམ་བཞི་ངེས་པར་འགྲུབ། །ཉམས་གྲིབ་ཐམས་ཅད་འདག་བྱེད་པའི། །ཡི་གེ་བརྒྱ་པ་བདག་གིས་བརྗོད། །ཆག་ཉམས་ཐམས་ཅད་འདི་ཡིས་བསྐང་། །ངན་སོང་དོང་སྤྲུགས་འདི་བརྗོད་དོ། །འདི་ནི་དུས་ལ་བབ་པའི་ཚེ། །གསུམ་མམ་བདུན་ནམ་བཅུ་བཞི་འམ། །ཉི་ཤུ་རྩ་གཅིག་བརྒྱ་རྩ་བརྒྱད། །ལྷ་སྒོམ་གསལ་བས་བརྗོད་བྱས་ན། །ཆག་ཉམས་ཐམས་ཅད་སྐོང་བར་བྱེད། །ངན་སོང་གསུམ་ལས་ཐལ་བར་འགྱུར། །ཡི་དམ་ངག་ཏུ་འདི་བརྗོད་ན། །དུས་གསུམ་རྒྱལ་བའི་སྲས་སུ་འགྱུར། །ཞེས་གསུངས། གཞན་ཡང་། ཡི་གེ་བརྒྱ་པའི་ཆོ་ག་སློབ་དཔོན་པདྨས་མཛད་པ་ལས། །རིག་སྔགས་འདི་བརྒྱ་རྩ་བརྒྱད་ཡིད་ལ་མ་ཡེངས་པར་བརྗོད་ནས་ཁྲུས་བྱས་སམ། བརྗོད་ན་ཚེ་ཟད་པ་དང་། ཚེ་ཉམས་པ་དང་། ཕུན་སུམ་ཚོགས་པ་ཐམས་ཅད་ཉམས་པ་དང་། བདག་ལ་མི་དང་མི་མ་ཡིན་པ་ཐམས་ཅད་བསམ་པ་ཞིག་པར་འགྱུར་རོ། །ཞེས་དང་། ཕྲིན་ལས་བཞིའི་སྦྱིན་སྲེག་བཤད་པའི་མཇུག་ཏུ། ཏིལ་གྱི་སྦྱིན་སྲེག་བྱས་པས་མཚམས་མེད་པ་ལྔ་ནས་ཉེས་པ་ཕྲ་མོ་ཡན་ཆད་བྱང་བར་འགྱུར་རོ། །ཞེས་དང་། ས་ཡི་སྙིང་པོའི་མདོ་ལས། ཡི་གེ་བརྒྱ་པ་སངས་རྒྱས་སྟོང་རྩ་གཉིས་ཀྱི་སྙིང་པོར་གསུངས་པས་མཚོན། གཞི་དེ་ལ་མཚན་གྱིས་བསྒྱུར་བས། ཧེ་རུ་ཀ་དང་། རྡོ་རྗེ་རྣོན་པོ། ཡ་མནྟ་ཀ་སོགས་ལྷ་རབ་འབྱམས་ཀྱི་ཡིག་བརྒྱར་འགྱུར་བ་དང་། རྡོ་རྗེ་སྙིང་འགྲེལ་ལས། འབུམ་ཕྲག་ཏུ་ནི་བཟླས་གྱུར་ན། །རྣམ་པར་དག་པའི་བདག་ཉིད་འགྱུར། །ཞེས་འབུམ་ཕྲག་བཟླས་ན་ཉེས་ཚོགས་རྣམ་པར་དག་པའི་ཕན་ཡོན་འབྱུང་བ་དང་། འཕྲལ་དགོས་ཀྱི་རྩ་བའི་མདོ་ལས། འབུམ་ཕྲག་གཅིག་བཟླས་ན་མཚམས་མེད་པ་ལྔའི་ལས་ཡང་དག་པར་བྱེད་དོ། །འབུམ་ཕྲག་གཉིས་བཟླས་ན་དེ་བཞིན་གཤེགས་པས་ལུང་སྟོན་ཅིང་སྐྱེ་བ་དྲན་པར་འགྱུར་རོ། །འབུམ་ཕྲག་གསུམ་བཟླས་ན་དེ་བཞིན་གཤེགས་པ་ཐམས་ཅད་ཀྱི་ཞལ་མཐོང་བར་འགྱུར་རོ། །ཞེས་དང་། ཡི་གེ་བརྒྱ་པའི་མདོ་ལས། སྒྲིབ་པ་མ་དག་པ་དག་པར་བྱེད་པ་དང་། ཚོགས་མ་རྫོགས་པ་རྫོགས་པར་བྱེད་པ་དང་། དངོས་གྲུབ་མ་ཐོབ་པ་ཐོབ་པར་བྱེད་པ་དང་། ཡེ་ཤེས་མ་སྐྱེས་པ་སྐྱེ་བར་བྱེད་པ་ནི་ཡི་གེ་བརྒྱ་པ་འདི་ཡིན་ཏེ་ཞེས་དང་། དཔལ་དེ་ཉིད་བསྡུས་པ་དང་། རྒྱུད་རྡོ་རྗེ་རྩེ་མོ་བསྟན་བཅོས་སྙིང་པོ་རྒྱན་སོགས་ཀྱི་ལུང་གོང་དབང་གི་སྐབས་སུ་སྨོས་པས་མཚོན། མདོ་དང་། རྡོ་རྗེ་ཐེག་པའི་སྔགས་རྒྱུད། བསྟན་བཅོས་དག་ལས་རྒྱ་ཆེར་བསྔགས་པར་མཛད་པའི་སྔགས་ཀྱི་དམ་ཚིག་ཉམས་པ་སོགས་ཉེས་པ་ལྕི་བ་རྣམས་ཀྱི་གཉེན་པོ་བླ་ན་མེད་པ། བརྗོད་པ་ཙམ་གྱིས་སྔར་གྱི་སྡིག་པ་ཐམས་ཅད་ལྷག་མེད་དུ་བྱང་ཞིང་། ཕྱིས་འཕེལ་བའི་རྒྱུན་གཏན་དུ་འགོག་པར་བྱེད་པ། དངོས་གྲུབ་ཐམས་ཅད་ཀྱི་མངའ་བདག་ཆེན་པོ། གསང་སྔགས་ཐམས་ཅད་ཀྱི་རྒྱལ་པོ་བླ་ན་མེད་པ་སྟེ། ནམ་ཡང་བསླུ་མེད་ཚད་མའི་མཐར་ཐུག་པ་སངས་རྒྱས་ཀྱི་བཀའ་ཡང་དག་པར་སོམ་ཉི་སྤངས་ཏེ་བློ་དང་ལྡན་པ་རྣམས་ཀྱི་འཇུག་ངོགས་གཅིག་པུར་ངེས་པའི་སྒོ་ནས་དད་བརྩོན་རྨད་དུ་བྱུང་བས་ཚུལ་འདིར་རྟག་ཏུ་འགྲུས་པར་བྱའོ། །སླར་སྨྲས་པ། ཨ་ཧོ། ཐར་འདོད་དད་གསུམ་ཡིད་ཀྱི་རོལ་མཚོ་ཆེར། །རྡོ་རྗེ་སེམས་དཔའི་རིན་བྲལ་ཀེ་ཏ་ཀ །བསྙེན་ན་གློ་བུར་སྡིག་ལྟུང་རྙོགས་མའི་རྡུལ། །མཐའ་དག་ཡུད་ཀྱིས་བསལ་ལ་ཟླ་བོས་དབེན། །དེ་ཕྱིར་དཔལ་ལྡན་འབྲུག་པ་ཀླུའི་དབང་པོས། །སྐལ་བཟང་དེད་དཔོན་དགའ་བའི་གཅེས་ནོར་དུ། །བྱིན་འདི་དད་བརྩོན་བློ་ལྡན་ཐར་འདོད་རྣམས། །སྙིང་གི་གཙིགས་སུ་གཡར་དམ་འཆའ་འོས་ཕྱིར། །སྔ་རབས་མཁས་པའི་གསུང་གསང་ཟབ་བརླིང་གཏིང་། །དཔོག་མིན་དེང་དུས་ཆོས་གཟུགས་བདག་འདྲའི་བློར། །འཚམས་སླད་ཁ་གསལ་དོན་འདྲའི་བལྟས་ཆོག་མར། །བྱས་འདི་རློམས་དང་མཁས་གྲགས་སྙེམས་ཕྱིར་མིན། །དེས་ན་ཀུན་ཕན་བློས་བྱས་དཀར་པོའི་དགེ །གང་དེས་འབྲེལ་བཅས་ཕན་བདེའི་རྒྱུར་འགྱུར་ཞིང་། །བློ་གྲོས་ན་ཚོད་མ་སྨིན་བྱིས་པའི་ལས། །ནོངས་པར་གྱུར་གང་བླ་མ་ལྷ་སྤྱན་འཆགས། །སྲས་བཅས་རྒྱལ་བས་བསྔགས་ཤིང་གཤེགས་པའི་ཤུལ།།མ་དམད་གསང་བ་མཆོག་གི་ལམ་ཆེན་འདིར། །འགྲོ་ཀུན་རབ་ཞུགས་བདེ་ཆེན་རྡོ་རྗེ་སེམས། །རང་ཞལ་མངོན་མཇལ་དགའ་སྟོན་ལ་རྩེན་ཤོག  །དེ་ལྟར་རྡོ་རྗེའི་རྒྱུད་ཆེན་པོ་རྣམས་ལས་བསྟན་ཞིང་འཕགས་བོད་གྲུབ་པའི་མན་ངག་གིས་གསལ་བར་བྱས་པ་དཔལ་འབྲུག་པའི་ཐུགས་དམ་གདམས་སྐོར་དགུའི་བྱེ་བྲག་འཕྲལ་དགོས་ཆོས་བཞིའི་སྙིང་པོར་བཞུགས་པའི་དཔལ་རྡོ་རྗེ་སེམས་དཔའི་བསྙེན་སྒྲུབ་ལས་གསུམ་གྱི་སྒོ་ནས་རང་གཞན་གྱི་དོན་མཆོག་ཏུ་གྲུབ་པའི་རིམ་པ་འདི་ལ་སྔོན་ཆད་ཉམས་ལེན་ཆོག་ཁྲིགས་ཀྱི་ཡིག་ཆ་གསལ་རྫོགས་སུ་བསྒྲིགས་པ་མེད་སྟབས། དེང་སང་བློ་དམན་བརྩོན་ཞན་རྣམས་ཀྱི་འཇུག་སྒོ་ཤིན་ཏུ་དཀའ་བར་མཐོང་བས། ཚུལ་འདི་ལྟ་བུ་ཞིག་སྦྱོར་བར་འོས་སོ་ཞེས། ཉེ་གནས་རིམ་གྲོ་བ། མཆོག་སྤྲུལ་ངག་དབང་བློ་གྲོས་ནས་རྟེན་དང་བཅས་ཡང་ཡང་བསྐུལ་མ་བྱུང་བ་དོན་ཡོད་པར་བྱ་སླད། བླ་མ་ལྷ་ལ་གསོལ་བ་བཏབ་ཅིང་། སྔོན་གྱི་ཡིག་ཆ་ཕན་ཚུན་འཁྲུགས་སྡེབ་རྣམ་གསལ་བལྟས་ཆོག་གི་ཚུལ་དུ་༧མདོ་ཁམས་བརྒྱད་པའི་མཚན་ཙམ་འཆང་བའི་རྨོང་རྟུལ་བཙུན་གཟུགས་འཁྱམས་པོ་༧སྐལ་བཟང་དོན་བརྒྱུད་ཉི་མར་འབོད་པ་དེས་རབ་རྒྱལ་ཆུ་སྟག་ཆུ་སྟོད་ཟླ་བའི་གྲལ་ཚེས་བཞི། བདག་ཅག་གི་སྟོན་པས་བདེན་བཞིའི་ཆོས་འཁོར་བསྐོར་བའི་དུས་ཚེས་དགེ་བར།དཔལ་འབྲུག་པ་རིན་པོ་ཆེའི་ཐུགས་བསྐྱེད་ཕྲིན་ལས་ཀྱི་འཁོར་ལོས་ཡོངས་སུ་ཁྱབ་པའི་གནས་མཆོགལྷོ་མོན་ཁ་བཞིའི་རྒྱལ་ཁབ་ཀྱི་མཐིལ་ཐིམ